**Arvid Evald Virtanen** (31. elokuuta 1900 Lahti – 31. joulukuuta 1990) oli suomalainen yrittäjä ja toisen polven vaatetustehtailija, joka perusti vuosina 1930–1991 toimineen Ewald Oy:n. Lahdessa, Padasjoella, Valkealassa, Loviisassa ja Kesälahdella toiminut Suomen suurimpiin kuulunut vaatetusyritys työllisti suurimmillaan noin 400 henkeä.

Elämä ja ura
------------

Vuonna 1900 Lahden Paita- ja Esiliinatehtaan omistaja Helmi Virtanen synnytti lahtelaisen saunan maalattialle pojan, joka sai nimekseen Evald. Poika kävi koulua Lahdessa ja Lapinjärvellä ja liittyi 23-vuotiaana tarinan mukaan juovuspäissään Ranskan muukalaislegioonaan. Siellä vuoden palveltuaan hän pääsi legioonasta pakoon äitinsä järjestämänä. Hän toimi äitinsä yrityksen kaupallisena johtajana ja sitten maanviljelijänä äidin ostamalla maatilalla Orimattilasta. Poika avioitui, sai kaksi lasta ja yritti opetella maanviljelystä kunnes jätti perheensä, muutti Lahteen ja perusti oman vaatetustehtaan, jälleen äitinsä tukemana.

Yrityksellä nimeltä Uusi Paita- ja Esiliinatehdas oli vaikeuksia saada materiaaleja. Niinpä Evald Virtanen matkusti Japaniin ja osti sieltä miljoona metriä hyvää puuvillakangasta. Tämän ja satojen sitä seuranneiden Aasian-matkojen myötä Virtasessa heräsi elinikäinen kiinnostus Kaukoidän kulttuureja kohtaan niin, että hän kääntyi buddhalaiseksi.

Rauhankadun ja Harjukadun kulmauksessa toiminut yritys sai vuonna 1938 nimen Evald Virtanen ja myöhemmin se tunnettiin Ewald Oy:nä. Paitojen ohella tehdas tuotti muun muassa Beat-merkkisiä farkkuja.

Evald Virtanen kuoli 90-vuotiaana Frankfurtin messuilla vuonna 1990. Hän oli loppuun asti mukana yrityksensä toiminnassa, joka päättyi konkurssiin hänen kuolemaansa seuraavana vuonna, kesällä 1991. Viime vaiheissa Ewald oli siirtänyt paitatuotantonsa Portugaliin Piretta-PTA:n kanssa perustamaansa yhteisyritykseen, mutta vaikeudet alkoivat kasautua kun Piretta teki konkurssin ennen Ewaldia. Ewi- ja Ewald-paitojen teettämistä alihankintana jatkoi Hoptio Oy.

Entiseen Ewald Oy:n paitatehtaaseen rakennettiin vuosina 2017–2018 vuokra-asuntoja muun muassa opiskelijoiden tarpeisiin.

Lähteet
-------

1. ↑  Arvid Evald Virtanen *Genealogia.fi*. Viitattu 20.3.2021. [vanhentunut linkki]
2. 1 2   Lappalainen, Piippa – Almay, Mirja: *Kansakunnan vaatettajat*, s. 64, 69. Helsinki: WSOY, 1996. ISBN 951-0-20864-7.
3. 1 2  Reinikka, Kirsi: Kaukoitä viehättää tehtailijaa (Virtasen 90-vuotishaastattelu.) *Helsingin Sanomat*.  31.8.1990. Viitattu 24.9.2018.
4. ↑  Evald Virtanen Oy lopettaa Valkealan vaatetehtaansa.  *Helsingin Sanomat*, 7.8.1977, s. 22. Näköislehden aukeama (tilaajille).
5. 1 2 3  Niskanen, Riitta: Esiliinoja ja eksotiikkaa *Maakunnan mainiot -sivusto*.  8.9.2017. Lahden museot. Viitattu 25.9.2018.
6. ↑  Lahden tekstiili- ja jalkineteollisuus ennen toista maailmansotaa *Kuka, mitä, Lahti -sivusto*. Lahden kaupunginmuseo.  Arkistoitu 19.10.2018. Viitattu 24.9.2018.
7. ↑  Myyrä, Hanna: Sata menettää työpaikkansa Ewald Oy:n konkurssissa *Helsingin Sanomat*.  12.6.1991. Viitattu 24.9.2018.  (Tilaajille.)
8. ↑  Ewald Oy, vaaleat silkkihousut – 34/36 *niinmua.com*. Viitattu 24.9.2018.
9. ↑  Entiseen paitatehtaaseen lähes sata vuokra-asuntoa - "Yritämme saada valmiiksi ennen syksyä, kun opiskelijat tulevat kaupunkiin" *Etelä-Suomen Sanomat*.  14.12.2017. Viitattu 25.9.2018.  (Tilaajille.)

Kirjallisuutta
--------------

* Hiilamo, Heikki 2014. "Niemenkatu 73 ja muita muistikuvia lahtelaisesta vaatetusalan yrittäjästä". *Lahden paikka, Lahden paikat. Päijät-Hämeen tutkimusseuran vuosikirja 2014*. Lahti.